Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: hozzájuk kapcsolódó személyes adatok kezelését, továbbítását az 1997. évi XLVII. törvény is szigorú feltételekhez köti.
Paragraph Index: 1011

3. Az adatkezelések polgárok általi átláthatósága érdekében törvényben és egyértelműen kell szabályozni, hogy az egyes igazgatási folyamatokhoz milyen hatósági igazolványok tartoznak, az eljárásokhoz, az igazolványok kiállításához a polgároknak milyen személyes adataikat, kinek, mikor és hogyan kell rendelkezésre bocsátaniuk, ezeket az adatok ki, mikor és hogyan használhatja fel (továbbíthatja). E törvényekben, ha arra van elégséges ok és indok, arról is rendelkezni lehet, hogy az igazgatási folyamatban pontosan még meg nem határozott szerepet vállaló szervezetek (például az okmányirodák) milyen adatokat és hogyan kezelhetnek. A törvényi feltételek megteremtése során szem előtt kell tartani, hogy az információs önrendelkezési jogot, az Alkotmány 59. § (1) bekezdésében biztosított, az adatvédelmi törvényben kifejtett, az Alkotmánybíróság és az Adatvédelmi Biztos Irodája által értelmezett információs alapjogot csak az ún. „szükségesség teszt” alapján lehet alkotmányosan korlátozni, akkor, ha a korlátozás az elérni kívánt célhoz képest arányos.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes